Folkalender

The Handover (EG/NO) x Free Folk Mondays
2023-11-20 20:00 - 22:00 (Europe/Helsinki) | KLEIN, Wagnersvej 19, København SV, 2450
KLEIN og Fanø Free Folk Festival byder på syrede og meditative toner for violin, oud og tangenter, når det nystartede egyptisk/norske projekt The Handover (Sublime Frequencies) gæster Free Folk Mondays med deres første danske koncert!
Den egyptiske violinist Ayman Asfour har flere gange gæstet Fanø Free Folk Festival, først i duo med Daniel Merrill (Dead Rat Orchestra) og i 2022 i et nyt trioformat med de progressive egyptiske musikere Aly Eissa (oud) og Maurice Louca (elektronik).
Ayman Asfour og Aly Eissa har nu søsat den nye internationale trio The Handover sammen med den norsk/belgiske tangentspiller Jonas Cambien, og Fanø Free Folk Festival og KLEIN har fornøjelsen af at præsentere The Handover for første gang på dansk jord, når de gæster Free Folk Mondays.
Meditativ minimalisme møder tranceskabende rytmer og glødende improvisationer, når violin, oud og psykedeliske orgeltoner væver et hypnotisk musikalsk landskab, der trækker på både traditionel og rituel musik fra Egyptens landområder, den feststemte og udknaldede shaabi-musik og en syrejazzet tilgang.
The Handover har for nylig indspillet et debutalbum, der udkommer i 2024 på det hæderkronede og globalt orienterede label Sublime Frequencies. Der er i dén grad noget at se frem til, når de bringer deres tranceskabende og originale univers til KLEIN!
Døre kl. 19.30
Entré: 100 kr.
Arrangører: Fanø Free Folk Festival og KLEIN
Free Folk Mondays på KLEIN er støttet af Kgs. Enghave Lokaludvalg.

Kjorstad Brothers (NO) x Free Folk Mondays [Vinterjazz 2023]
2023-02-20 20:00 - 21:30
Fanø Free Folk Festival byder atter på skæve mandagstoner på KLEIN. Denne gang med en Vinterjazz-special, hvor en af Norges mest orginale folk-duoer, Kjorstad Brothers, spiller op med musik, der forener dybe traditioner, improvisation og eksperimenterende åbenhed.
▼▼▼
Entré: 80 kr.
Billetter: https://bit.ly/3ZK9hPV
Døre kl. 19.30
Koncert kl. 20.00
Arrangører: Fanø Free Folk Festival, KLEIN og Copenhagen Jazz Festival
▲▲▲
Den norske duo Kjorstad Brothers forener dybe folkemusikalske traditioner med skæve toner, upolerede klange og elementer af fabulerende improvisation.
De to brødre Rasmus og Hans Kjorstad er stærke instrumentalister på den frodige norske folkemusikscene og har bl.a. arbejdet med internationalt anerkendte navne som Frode Haltli, Vassvik og skotske Alasdair Roberts. I 2022 har de også hver især udsendt roste soloplader.
I Kjorstad Brothers tager de udgangspunkt i folkemusikken fra Gudbrandsdalen, som de dog tilføjer deres helt egen skæve tone og excentriske instrumentering, som det kan høres på det mesterlige album “Kjære min maur” (2020). Her blandes brødrenes smukke strygerklange med bl.a. indisk harmonium, fløjter og det norske citarinstrument langeleik.
Albummet fik en begejstret modtagelse hos bl.a. musiksiden Salt Peanuts, der skrev: “Dette er blitt en strålende plate, som man enten kan danse til, eller bare nyte en søndags formiddag når vinteren er på vei. Dette er det norskeste av det norske, og befinner seg på mange måter tett på den friere musikken som ble utviklet på diverse «loft» i New York på 60- og 70-tallet, med musikere som den gang eksperimenterte seg fram i freejazzen, så som William Parker, David S. Ware, Moondoc, og alle de andre heltene.“
Kjorstad Brothers er kort sagt en duo, der både dykker dybt i regional folkemusik, og appellerer til fans af åbensindet jazz, fri musik og fabulerende eksperimenter. En af de mest spændende nordiske folk-duoer lige nu, og Fanø Free Folk Festival glæder sig til at præsentere dem i Danmark på en særlig Vinterjazz-minitour, der selvfølgelig også bringer dem omkring Sydhavn og KLEIN!
Free Folk Mondays på KLEIN er støttet af Kgs. Enghave Lokaludvalg.
